**Meditație transcedentală**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- M-așez în lotus ca un zar pe tablă

Ce tinde să renască-n absolut

Și simt în pori acordul fin de nablă

Curgând încet fără anacolut.

Îmi umplu creuzetul minții goale

Cu prana din natură, numai tu

Alergi desculță provocând răscoale

În casa timpului, ai un atu

Când infinitului i-atingi coloana

Cu pulsul inimii pășind încet,

Iar eu ating sub palma ta nirvana -

De când te vreau am devenit ascet.

- La antipodul lumii veșnicia

Se-ascunde-n lotuși, ochii se închid,

N-am studiat nici yoga, nici magia,

Sunt uneori un suflet apatrid.

Mă bântuie-ntunericul, lumina

E-un fel de schimb apatic, necesar,

De-aceea-mi urc spre stele rădăcina

Să fur din cer al zeilor nectar.

Cobor, apoi, în templul ființei tale

Să-mi regăsesc destinul altoit

În profunzimi. Făpturi transcedentale

Vom fi mereu, așa ne-am întâlnit.

Ioan Grigoraș Liliana Trif